Claus Poulsen har de seneste tre år været assisterende landstræner med et specifikt ansvar for herredoublerne. Og efter et succesfyldt OL 2012 har den 34. årige træner besluttet sig for at søge nye udfordringer. - Jeg fik en unik mulighed for at komme videre og synes, at tiden var rigtig. Jeg har de sidste 13 år arbejdet på at nå mit mål, som, jeg personligt synes, blev opnået ved OL i London. Det var min drøm at komme til OL, som træner for det danske badminton landshold og sammen med det danske team at bringe medaljer med hjem fra London. Det gjorde spillerne og mine kollegaer på fornemmeste vis, og det er jeg stolt af at have været en del af, siger Claus Poulsen. Claus Poulsen forlader således Badminton Danmark for denne gang, men skal i stedet træde til som pædagoisk afdelingsleder på Aalborg Sportshøjskole. Tidligere i karrieren har han også været træner i Vendsyssel Elite Badminton.

Referat:
Assisterende landstræner Claus Poulsen forlader Badminton Danmark. I stedet skal han undervise på Aalborg Sportshøjskole.